Цэнтрам кожнага ўдзела быў горад, дзя жыў сам князь і яго дружына, а тэрыторыя ўдзела падзялялася на шэраг больш дробных адміністратыўных адзінак - валасцей. Воласці мелі двайную сістэму кіравання. У кожную з іх прызначаўся намеснік з ліку княжацкіх баяр, але яго паўнамоцтвы былі абмежаванымі. Намеснік толькі ажыццяўляў ад імя князя суд за найбольш цяжкія злачынствы і кантраляваў збор падаткаў з воласці і іх своечасовую транспартыроўку ў цэнтр удзела, пакідаючы пэўную частку на свае ўласныя патрэбы. Ён жа адказваў за будаўніцтва дарог і ўмацаванняў, а пры неабходнасці - за мабілізацыю сялянскага апалчэння.